CELEX: 32019D1798
Language: el
Date: 2019-10-23 00:00:00
Title: Απόφαση (ΕΕ) 2019/1798 του Ευρωπαϊκού Κοινοβουλίου και του Συμβουλίου της 23ης Οκτωβρίου 2019 για τον διορισμό του Ευρωπαίου Γενικού Εισαγγελέα της Ευρωπαϊκής Εισαγγελίας

28.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 274/1
               
            
         ΑΠΟΦΑΣΗ (ΕΕ) 2019/1798 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 14ης Οκτωβρίου 2019
         για τον διορισμό του Ευρωπαίου Γενικού Εισαγγελέα της Ευρωπαϊκής Εισαγγελίας
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (1), και ιδίως το άρθρο 14,
         Έχοντας υπόψη την εκτελεστική απόφαση (ΕΕ) 2018/1696 του Συμβουλίου, της 13ης Ιουλίου 2018, για τους κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (2),
         Έχοντας υπόψη την απόφαση (ΕΕ) 2018/1275 του Συμβουλίου, της 18ης Σεπτεμβρίου 2018, για τον διορισμό των μελών της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 (3),
         Έχοντας υπόψη την πρόταση καταλόγου επικρατέστερων υποψηφίων που κατάρτισε η επιτροπή επιλογής στις 4 Φεβρουαρίου 2019, σύμφωνα με την εκτελεστική απόφαση (ΕΕ) 2018/1696, με σκοπό τον διορισμό του Ευρωπαίου Γενικού Εισαγγελέα της Ευρωπαϊκής Εισαγγελίας,
         Εκτιμώντας τα ακόλουθα:
         
                     (1)
                  
                  
                     Η Ευρωπαϊκή Εισαγγελία συστάθηκε με τον κανονισμό (ΕΕ) 2017/1939. Η Επιτροπή είναι υπεύθυνη για τη σύσταση και την αρχική διοικητική λειτουργία της Ευρωπαϊκής Εισαγγελίας μέχρις ότου η τελευταία αποκτήσει την ικανότητα εκτέλεσης του προϋπολογισμού της.
                  
               
                     (2)
                  
                  
                     Ο Ευρωπαίος Γενικός Εισαγγελέας είναι ο προϊστάμενος της Ευρωπαϊκής Εισαγγελίας και οργανώνει τις εργασίες της Ευρωπαϊκής Εισαγγελίας, διευθύνει τις δραστηριότητές της και λαμβάνει αποφάσεις σύμφωνα με τον κανονισμό (ΕΕ) 2017/1939 και τον κανονισμό διαδικασίας της Ευρωπαϊκής Εισαγγελίας. Το συλλογικό όργανο της Ευρωπαϊκής Εισαγγελίας αποτελείται από τον Ευρωπαίο Γενικό Εισαγγελέα και έναν Ευρωπαίο Εισαγγελέα ανά κράτος μέλος.
                  
               
                     (3)
                  
                  
                     Σύμφωνα με το άρθρο 120 παράγραφος 2 δεύτερο εδάφιο του κανονισμού (ΕΕ) 2017/1939, η Ευρωπαϊκή Εισαγγελία πρόκειται να αναλάβει τα καθήκοντα διερεύνησης και δίωξης που της ανατίθενται από τον εν λόγω κανονισμό σε ημερομηνία που θα καθοριστεί με απόφαση της Επιτροπής βάσει πρότασης του Ευρωπαίου Γενικού Εισαγγελέα, αφού πρώτα συσταθεί η Ευρωπαϊκή Εισαγγελία.
                  
               
                     (4)
                  
                  
                     Επομένως, είναι ανάγκη να διοριστεί, με κοινή συμφωνία του Ευρωπαϊκού Κοινοβουλίου και του Συμβουλίου, ο πρώτος Ευρωπαίος Γενικός Εισαγγελέας της Ευρωπαϊκής Εισαγγελίας.
                  
               
                     (5)
                  
                  
                     Στις 19 Νοεμβρίου 2018 δημοσιεύτηκε στην Επίσημη Εφημερίδα της Ευρωπαϊκής Ένωσης προκήρυξη για τη θέση του Ευρωπαίου Γενικού Εισαγγελέα ως έκτακτου υπαλλήλου με βαθμό AD 15 (4).
                  
               
                     (6)
                  
                  
                     Η εκτελεστική απόφαση (ΕΕ) 2018/1696 καθορίζει τους κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 («κανόνες λειτουργίας της επιτροπής επιλογής»).
                  
               
                     (7)
                  
                  
                     Σύμφωνα με τον κανόνα VII πρώτο εδάφιο των κανόνων λειτουργίας της επιτροπής επιλογής, καταρτίστηκε κατάλογος των τριών επικρατέστερων υποψηφίων από την επιτροπή επιλογής, η οποία εξήγησε τους λόγους για την επιλογή των υποψηφίων που περιλαμβάνονται στον κατάλογο αυτόν σε επιστολές που εστάλησαν στο Ευρωπαϊκό Κοινοβούλιο και το Συμβούλιο στις 4 Φεβρουαρίου 2019 και στις 14 Φεβρουαρίου 2019 αντίστοιχα. Το Ευρωπαϊκό Κοινοβούλιο και το Συμβούλιο θα πρέπει να διορίσουν, με κοινή συμφωνία, ως Ευρωπαίο Γενικό Εισαγγελέα έναν από τους υποψηφίους του καταλόγου επικρατέστερων υποψηφίων. Σύμφωνα με τον κανόνα VII.1 δεύτερο εδάφιο των κανόνων λειτουργίας της επιτροπής επιλογής, η επιτροπή επιλογής κατέταξε τους υποψηφίους με βάση τα προσόντα και την πείρα τους. Η κατάταξη αυτή καθορίζει τη σειρά προτίμησης της επιτροπής επιλογής και δεν είναι δεσμευτική για το Ευρωπαϊκό Κοινοβούλιο και το Συμβούλιο.
                  
               
                     (8)
                  
                  
                     Στις 26 Φεβρουαρίου 2019, οι τρεις υποψήφιοι που είχαν περιληφθεί στον κατάλογο των επικρατέστερων υποψηφίων εμφανίστηκαν ενώπιον της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων του Ευρωπαϊκού Κοινοβουλίου και ενώπιον της Επιτροπής Ελέγχου του Προϋπολογισμού του Ευρωπαϊκού Κοινοβουλίου. Στις 7 Μαρτίου 2019, η διάσκεψη των Προέδρων του Ευρωπαϊκού Κοινοβουλίου αποφάσισε ότι η υποψήφια του Ευρωπαϊκού Κοινοβουλίου είναι η κα Laura Codruța KÖVESI και στις 18 Ιουλίου 2019 επανέλαβε τη θέση αυτή.
                  
               
                     (9)
                  
                  
                     Στις 20 Φεβρουαρίου 2019, η Επιτροπή των Μόνιμων Αντιπροσώπων των κυβερνήσεων των κρατών μελών (ΕΜΑ), σύμφωνα με την εσωτερική διαδικασία που είχε εγκρίνει στις 15 Φεβρουαρίου 2019, προέβη σε ενδεικτική ψηφοφορία για να καθορίσει τη θέση του Συμβουλίου ενόψει των συζητήσεων με τους εκπροσώπους του Ευρωπαϊκού Κοινοβουλίου. Κατόπιν των εν λόγω συζητήσεων, στις 19 Σεπτεμβρίου 2019, η ΕΜΑ υποστήριξε τον διορισμό της κας Laura Codruța KÖVESI ως Ευρωπαίου Γενικού Εισαγγελέα.
                  
               
                     (10)
                  
                  
                     Ο Ευρωπαίος Γενικός Εισαγγελέας της Ευρωπαϊκής Εισαγγελίας πρόκειται να διοριστεί με κοινή συμφωνία μεταξύ του Ευρωπαϊκού Κοινοβουλίου και του Συμβουλίου για μη ανανεώσιμη θητεία διάρκειας επτά ετών από την ημερομηνία έναρξης ισχύος της παρούσας απόφασης.
                  
               
                     (11)
                  
                  
                     Κοινή συμφωνία του Ευρωπαϊκού Κοινοβουλίου και του Συμβουλίου για τον διορισμό του Ευρωπαίου Γενικού Εισαγγελέα επιτεύχθηκε κατόπιν κοινών συνεδριάσεων των διαπραγματευτικών ομάδων που διορίστηκαν από έκαστο των δύο θεσμικών οργάνων.
                  
               
                     (12)
                  
                  
                     Για τον διορισμό της κας Laura Codruța KÖVESI αμφότερα τα θεσμικά όργανα αξιολόγησαν τα ουσιαστικά προσόντα των υποψηφίων, λαμβάνοντας υπόψη το σκεπτικό της επιτροπής επιλογής,
                  
               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η κ. Laura Codruța KÖVESI διορίζεται Ευρωπαίος Γενικός Εισαγγελέας της Ευρωπαϊκής Εισαγγελίας ως έκτακτη υπάλληλος στον βαθμό AD 15, για μη ανανεώσιμη θητεία επτά ετών από τις 31 Οκτωβρίου 2019.
         
         
            Άρθρο 2
            Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Λουξεμβούργο, 14 Οκτωβρίου 2019.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Η Πρόεδρος
               
               T. TUPPURAINEN
            
         
         
            (1)  ΕΕ L 283 της 31.10.2017, σ. 1.
         
            (2)  ΕΕ L 282 της 12.11.2018, σ. 8.
         
            (3)  ΕΕ L 238 της 21.9.2018, σ. 92.
         
            (4)  ΕΕ C 418 A της 19.11.2018, σ. 1.